በአራቅ ሞሱል ውጊያ ምክንያት  በሺዎች የሚቆጠሩ ኢራቃውያን  ለስደት ተዳረጉ
በኢራቅ አይ- ኤስ መሽጎባታል በተባለችው ሞሱል ግዛት በሽብርተኛው ቡድንና በመንግስት ሃይሎች መካከል እየተካሄደ ባለው ጦርነት በሺህዎች የሚቆጠሩ ኢራቃዊያን ለስደት ተዳርገዋል፡፡ቢቢሲ እንደዘገበው ደግሞ በሞሱል ግዛት አቅራቢያ ለስደተኞች ተብሎ በተዘጋጀው ካምፕ የተጠለሉ ኢራቃዊያን በተበከለ ምግብ ምክንያት ለህመም መዳረጋቸው ተሰምቷል፡፡የኢራቋ ሞሱል ግዛት በሽበርተኛው አይ ኤስ እና በጸረ ሽብር ሃይሎች መካከል እያስተናገደች ባለው ጦርነት ለማያባራ የከተማዋ ነዋሪዎች ስደታና ሞት እንዲዳረጉባት ሆናለች፡፡አሁንም ድረስ የጸረ ሽብር ጥምር ሓይሉና በሽብር ቡድኑ መካከል ሞሱሉን ለመያዝ በሚደረገው ጦርነት በሺዎች የሚቆጠሩ ኢራቃዊያን ከከተማዋ ተሰደዋል፡፡አሁን ላይ በሞሱሉና ኢርቢል በተባለችው  የኢራቅ ከተማ መካከል ከቀያቸው ለተፈናቀሉ ዜጎች ተብሎ በተዘጋጀ ካምፕ ውስጥ መጠለያቸውን ያደረጉ ዜጎች ቁጥር ቀላል የሚባል አይደልም፡፡እነዚህ የሀገሪቱ ዜጎች ከጦርነት ሸሽተው በእዚህ ካምፕ ውስጥ መጠለያቸውን ቢያደርጉም ሌላ ፈተና ግን እዚህም ቢሆን ጠብቋቸዋል፡፡የሀገሪቱ የመንግስት አካላት እንዳስታወቁት መጠለያቸውን በዚህ ካምፕ ውስጥ ያደረጉ ኢራቃዊያን  የተበከለ ምግብ መመገባቸውን ተከትሎ በመቶዎች የሚቆጠሩ ዜጎች ለህመም ተዳርገዋል፡፡የአይን እምኞች እንደሚሉት በርከታ ሰዎች የረመዳን ወር ጾመው ለጾም ፍች  ምግቦ ከተመገቡ በኋላ ሲያስመልሳቸውና በሆድ ድርቀት ህመም የሚሰቃዩ ሰዎችን መመልከታቸውን መስክረዋል፡፡የኩርድ የዜና ምንጭን ጠቅሶ ቢቢሲ እንደዘገበው ከሰባት መቶ ሃምሳ በላይ ዜጎች አሁን በተበከለ ምግብ ምክንያት ለህመም ተዳርገዋል፤ አንድ ህፃን ደግሞ ወዲያወኑ ህይወቱ አልፏል፡፡በኳታር የዕርዳታ ድርጅት አማኝነት ኢርቢል ከተባለችው የኢራቅ ከተማ ከሚገኝ ሬስቶራት ምግቡ ተዘጋጅቶ ለስደተኞቹ  እንደተሰጠ ነው የተነገረው ፡፡አሁን ለህመም የተዳረጉት እነዚህ ኢራቅአዊያን በአካባቢው በሚገኙ ሶስት ሆስፒታሎች ህክምና እየተከታተሉ መሆኑን ዘገባው ጠቅሷል፡፡በሞሱልና ኢርቢል በተባሉት የኢራቅ ከተሞች መካከል የሚገኘው ይህ ካምፕ የኢራቅ መንግስት አይ ኤስን ከግዛቶቹ ለማስወጣት በሚያደርገው ጦርነት ምክንያት የተፈናቀሉ ዜጎች ይኖሩበታል፡፡የስደተኞች ማረፊያ የሆነው ይህ ካምፕ የተባበሩት መንግስታት ድርጅት የስደተኞች ከፍተኛ ኮሚሽነር በሞሱልና አካባቢው ከተገነቡ አስራ ሶስት ካምፖች አንዱ ነው፡፡አይ ኤስ አሁንም በምዕራባዊ የሞሱል ከተማ ከፍተኛ ቁጥር ያለው ኃይሉ  መሽጎባት ይገኛል፡፡ ይህ ማለት በመንግስት ሓይሎችና በአይ ኤስ መካከል የሚደረገው ጦርነት አሁንም የይቀጥላል፤ ተጨማሪ ስደተኞችም መኖራቸው አይቀሪ ነው፡፡